**ZÁPIS č.5**

**Z RIADNEHO ZASADNUTIA SPRÁVNEJ RADY TASR**

**26. mája 2015 so začiatkom o 15.00 h**

**Prítomní členovia správnej rady:** Vladimír Masár, Peter Alakša, Boris Chovanec, Ján Sand, Richard Kvasňovský

**Ospravedlnený:**

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol predseda rady Vladimír Masár. Konštatoval, že rada je uznášaniaschopná a navrhol program zasadnutia:

**Program:**

1. **Hodnotenie plnenia rozpočtu TASR k 31.3.2015**
2. **Vyhodnotenie pokrytia MS v hokeji 2015**

**3. Rôzne**

**UZNESENIE č. 14/2015:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

**1. Hodnotenie plnenia rozpočtu TASR k 31.3.2015**

Predseda Správnej rady TASR požiadal generálneho riaditeľa, aby odprezentoval predložený materiál - Hodnotenie plnenia rozpočtu TASR k 31.3.2015.

Generálny riaditeľ PhDr. Rezník predložil členom rady v tabuľkovej forme plnenie rozpočtu príjmov a výdavkov k 31.3.2015. Z podrobnejšieho rozboru zložiek príjmovej časti rozpočtu vyplýva, že za I. štvrťrok sa TASR vo výške 21,17 % podarilo naplniť rozpočet v položke nedaňové príjmy, ktorej hlavnou zložkou sú administratívne a iné poplatky, v rámci ktorej sa klasifikuje predaj spravodajských služieb. Príjem z druhej hlavnej zložky príjmov TASR – z bežných transferov dosiahol 27,79 % schváleného rozpočtu.

Čerpanie výdavkov spolu bolo k 31.3.2015 vykázané vo výške 22,93 % z ročného rozpočtu. Najvyšší percentuálny nárast je zaznamenaný v položke bežné transfery, v rámci ktorej bol klasifikovaný vyplatený príspevok neziskovej organizácii.

Príjmy z projektu digitalizácie dosiahli 518 115 Eur. Preplatené výdavky súvisiace s týmto projektom čiastku 485 802 Eur.

Týmito pohybmi dosiahla celková bilancia príjmov a výdavkov TASR 301 596 Eur.

Z hodnotenia aktív vyplýva, že nárast k 31.3.2015 bol zaznamenaný v položke softvér (čo je výsledkom nákupu a zaradenie softvéru na migráciu metadát v rámci projektu digitalizácie), v položke odberatelia (nárast pohľadávok voči odberateľom spravodajského servisu) v položke prevádzkové preddavky – (preddavky na nákup majetku a služby), dotácie a zúčtovanie so ŠR (vykázaný stav predstavuje štátnym rozpočtom doteraz nepreplatené žiadosti o platbu z projektu digitalizácie) a finančné účty (nárast zostatku na účtoch k hodnotenému termínu). V položke stavby, samostatné hnuteľné veci a ostatný dlhodobý majetok bol vykázaný pokles majetku z dôvodu odpisovania príslušného majetku. Klesol i stav zásob, ostatných pohľadávok a účtov časového rozlíšenia (náklady a príjmy budúcich období).

V pasívach klesli rezervy (z dôvodu ich použitia), daňové záväzky (uhradenie zvýšenej DPH za mesiac december 2014 a uhradenie dane z príjmov PO za rok 2014) a výnosy budúcich období. Najvyšší nárast bol vykázaný v položke dodávatelia a nevyfakturované dodávky. Tento nárast v hlavnej miere predstavujú v lehote splatnosti nepreplatené faktúry za služby v rámci projektu digitalizácie, ktoré sú vzhľadom na ich výšku uhrádzané na základe predfinancovania až po poskytnutí finančných prostriedkov zo štátneho rozpočtu.

Generálny riaditeľ v zmysle Opatrenia Ministerstva financií Slovenskej republiky č. MF/17616/2013-74 , predložil členom rady vývoj nákladov a výnosov za I.štvrťrok 2015 a ich porovnanie s I. štvrťrokom 2014.

TASR za I. štvrťrok vykázala náklady v sume 2 173 674 Eur, výnosy v sume 2 444 357 Eur a hospodársky výsledok vo výške 270 683 Eur. Náklady aj výnosy boli ovplyvnené zaúčtovaním dokladov súvisiacich s projektom digitalizácie.

V závere prezentácie generálny riaditeľ poznamenal,že predpokladaný vývoj nákladov a výnosov za rok 2015 bol spracovaný vzhľadom na nepriaznivý vývoj hospodárenia za rok 2014 a s cieľom zabezpečiť pozitívny výsledok hospodárenia . Do uvedeného výhľadu boli zapracované náklady a výnosy, ktoré TASR očakáva. Týmto očakávané náklady dosiahnu výšku 5 822 468 Eur, výnosy výšku 5 898 488 Eur z čoho vyplýva, že TASR skončí hospodárenie za rok 2015 s predpokladaným ziskom 76 020 Eur. Generálny riaditeľ zdôraznil, že finančný výhľad bude prísne sledovaný a mesačne aktualizovaný.

Predseda Správnej rady TASR V.Masár poďakoval generálnemu riaditeľovi a otvoril rozpravu.

V rámci diskusie sa členovia SR TASR podrobne zaujímali o jednotlivé účty rozpočtu. Predseda rady konštatoval, že rozpočet je zostavený zodpovedne, reálne, nie sú v ňom veľké odchýlky a čerpanie je optimálne. Ocenil, že sa podarilo zinkasovať zdroje za digitalizáciu a zdôraznil, že v tomto roku treba vynaložiť maximálne úsilie na zníženie kumulovanej straty z predchádzajúcich rokov. Celkovo členovia rady pozitívne zhodnotili čerpanie rozpočtu k 31.3.2015.

Po ukončení rozpravy predniesol predseda Správnej rady TASR návrh na uznesenie.

**UZNESENIE č. 15/2015**

Správna rada TASR **berie na vedomie** materiál- **Hodnotenie plnenia rozpočtu TASR k 31.3.2015** a pozitívne hodnotí zvrat oproti rovnakému obdobiu minulého roka.

Za : 5 Proti: 0 Zdržal sa: 0

**Uznesenie bolo prijaté.**

1. **Vyhodnotenie pokrytia MS v hokeji 2015**

Predseda Správnej rady TASR požiadal generálneho riaditeľa, aby vyhodnotil spravodajské pokrytie MS v hokeji.

Podľa generálneho riaditeľa TASR venovala spravodajskému krytiu Majstrovstiev sveta v ľadovom hokeji (MS) v Českej republike náležitú pozornosť. Zdôraznil, že samotný priebeh MS bol už len vyvrcholením práce redaktorov športovej redakcie a obrazovej redakcie . Predchádzala mu totiž takmer trištvrte ročná práca na mapovaní formovania reprezentačného tímu, sledovanie novembrových a decembrových (2014) prípravných turnajov až po finálnu fázu prípravy pred turnajom v ČR. Do dejiska „slovenskej“ skupiny na MS, do Ostravy, vyslala TASR dvoch redaktorov ŠR (Michal Tegza a Michal Juraška) a jedného foto/video reportéra OR Michala Svítoka. Športová redakcia realizovala v priebehu deviatich týždňov (aj s prípravnými zrazmi) koncepčný “subsersvis” pod špeciálnym kľúčovaním a titulkovaním. Hokej-MS15 vyprodukoval celkovo 903 slovných a zvukových výstupov.Vrcholom akcie a bonusom boli zaujímavé rozhovory s osobnosťami.

V Ostrave sa obaja vyslaní píšuci redaktori „chytili“ a za prvé tri dni poskytli pútavý prierez diania v slovenskej výprave. V bratislavskej centrále redakcia zabezpečovala všetko ostatné. Toto spravodajstvo sa okamžite ujalo na webových portáloch a zabezpečilo tak publicitu počas celých vyše dvoch týždňov, lebo kvalita spravodajstva nepoľavila.

Generálny riaditeľ vyzdvihol , že redakcia ponúkla odberateľom veľmi vyvážený servis so zaujímavosťami, štatistikami plus inšpiratívne živé materiály priamo z dejiska. Pochopiteľne,že TASR sledovala pozorne aj dianie na MS po vypadnutí SR. Na záver

Michal Svítok z obrazovej redakcie kvalitne pokryl všetky stretnutia reprezentácie SR a zápas Nórsko-Bielorusko. Reportáže, ktoré poslal boli na veľmi dobrej úrovni s mnohými výnimočnými zábermi predovšetkým z hry. Každá reportáž zo zápasu obsahovala aj neodmysliteľné fotky zo striedačky, hľadiska, čestnej lóže a externé zábery slovenských fanúšikov pred hokejovou arénou.

Fotoreportáže aj vďaka rýchlosti vydania mali okamžitú a úctyhodnú publicitu na weboch a samozrejme aj v tlači a to napriek tomu, že každá redakcia mala v Ostrave vyslaných vlastných fotoreportérov. Michal Svítok vydal z Ostravy spolu 405 fotografií a 4 videá. Vydávajúci vydali z AP 332 fotografií z ostatných zápasov. Z prípravy na MS, tlačových besied a zrazov vydala redakcia 184 fotografií a takmer 30 videozáznamov.

Keďže sa po MS skončil kontrakt reprezentačného trénera Vladimíra Vůjtka, príslušné redakcie TASR budú pozorne sledovať, kto sa stane jeho nástupcom. Zrejme sa tak stane až po júnových voľbách do VV SZĽH, z ktorého vzíde nové vedenie slovenského hokeja. V tejto súvislosti TASR zaznamenala aj iniciatívu bývalých slovenských reprezentantov podieľať sa na riadení tohto športu.

Predseda správnej rady sa poďakoval generálnemu riaditeľovi a otvoril rozpravu.

Členovia rady v rámci diskusie ocenili profesionalitu vyslaných redaktorov na MS v hokeji. Predseda rady navrhol uznesenie.

**UZNESENIE č.16/2014:**

Správna rada TASR **berie na vedomie** materiál **Vyhodnotenie pokrytia MS v hokeji 2015.**

Za : 5 Proti: 0 Zdržal sa: 0

**Uznesenie bolo prijaté.**

**Š. Rôzne**

Generálny riaditeľ informoval členov rady o sťahovaní agentúry. Komplexný materiál predloží na ďalšie rokovanie . Predseda správnej rady Vladimír Masár poznamenal, že vzhľadom na technológie treba hľadať niečo stabilné a finančne čo najefektívnejšie.

Členovia správnej rady sa dohodli na termíne ďalšieho zasadnutia 30.6.2015 (utorok) o 15,00 h.

Bratislava 26. 5. 2015

Zapísal: V. Masár v. r.

Predseda správnej rady TASR